  Майя Бывальцева «АR-GOD»удмурт-эстон группа нырысетӥ крезьгуро альбомзэ поттӥз. Бичетэн тодматон 30-тӥ южтолэзе Эстониын Tallinn music week фестивальын ортчоз. Иворъёсъя «Удмуртия» агентстволы со сярысь вераз «АR-GOD» группалэн ёзчиез Николай Анисимов. Бичетэ 12 композициос пыртэмын. Со дунне вылысь калыкъёслэсь лулчеберетсэс гажась но дунъясь муртъёслы тунсыко луыны кулэ. «Группалэн репертуараз удмуртъёслэн, бесерманъёслэн но эстонъёслэн крезьгуро фольклорзы. Этноӵектос финн-угор калыкъёслэсь аспӧртэм гуръёссэс но кырӟанъёссэс выль сямен чузъяськытэ, озьы соосты узыргес каре но дуннеысь огъя крезьгур дуннее пыртэ», — пусъё группалэн ёзчиосыз. «АR-GOD» этноӵектос 2014-тӥ арын кылдытэмын. Отчы пыро Удмуртиысь кырӟасьёс Мария Корепанова но Николай Анисимов, Эстониысь пӧртэм крезьгуро инструментъёсын шудӥсь Тойво Сымер. Николай Анисимовлэн верамезъя, этно-ӵектослэн нырысетӥ бичетэныз тодматон Таллинын сяна, Тартуын, Выруын но Пыльваын ортчоз. Малпанъёс вань Удмуртиын но пумиськон радъяны, но ку со луоз, али тодмо ӧвӧл на. Альбомлэсь вылтуссэ лэсьтӥз Юрий Лисовский   Тегъёс: Лулчеберет Удмуртия Эстония удмуртъёс крезьгур фольклор  